Troues en Gesinne: Jeanne en Jannie - Troue: 18 April 2009
Troues en Gesinne
Foto's van gesinne, troues en kinders deur fotograaf (en troufotograaf) Igno van Niekerk, gebaseer in Bloemfontein. Sien meer van Igno se foto's by http://www.pixelpostcards.com
Photos of families, weddings and kids by Bloemfontein based Wedding Photographer, landscape photographer and portrait photographer Igno van Niekerk
Jeanne en Jannie - Troue: 18 April 2009
Toe hy haar die eerste keer sien, het Jannie geweet dat die meisie met die pragtige glimlag die vrou van sy drome is.Jeanne het in die Spur gesit en Jannie het geweet hy moet net die sprankelende blondekop se telefoonnommer kry.Jeanne vertel dat daar 'n klomp "toevallighede" was, maar as mens na die twee se troue kyk is dit duidelik dat tussen al die toevallighede hulle vir mekaar bedoel was! Om hulle troue af te neem was 'n heerlike voorreg. Ek het die eerste foto's van Jeanne by die haarkapper gaan neem. Tussen die fotonemery het ek vergeet om die program van die dag by haar te neem. Oppad motor toe het ek haar hoor roep. Gelukkig was die kamera by my. Ek is mal oor die spontane oomblik:
Alles het op die plaas gebeur - Jeanne het seker gemaak ek het 'n SMS met al die regte aanwysings, maar vanaf die ingang was dit duidelik dat daar groot opgewondenheid was op hulle troudag. En ja, aanwysings was daar oral...
Tussen windpompe en sandsteenpale bly die Oos Vrystaat my gunsteling plek in die wereld. Reeds in ons eerste gesprek was dit duidelik dat Jeanne graag saam met van die plaasdiere afgeneem sou word. Die trourok was skaars aan toe staan die perde al op die werf - gereed vir die fotosessie:
Jeanne was heerlik gemaklik, en het nou en dan klitse en grasse uit die rok moes haal,dis wonderlik as mens 'n sussie het wat help!
Uiteindelik was die groot oomblik daar, bruid en bruidegom het in die buitelug die registers geteken, en hulle was nou amptelik man en vrou!
Die tafelplanne was uiters kreatief!
Die son het goudgeel begin sak voor die aand se verrigtinge, terwyl ons besig was om nog foto's te neem van die bruidspaar.
En die eerste keer dat die bruid effens gespanne gelyk het, was toe sy die motor sien waarmee hulle op hulle wittebrood sou vertrek! :-)
Met elke troue is daar soveel mooi oomblikke dat ek altyd wonder watter foto's my gunstelinge is. Hier is 'n paar waarvan ek sommer baie hou... Jeanne blaas donsies teen die blou lug... In gewone omstandighede sou die skaduwees op haar rok my gepla het, maar in hierdie geval help dit nogal om die tekstuur op haar rok te beklemtoon wat deur direkte son "uitgewas" sou wees.
Die goue uur van die middag verskaf sagte lig:
By die ou murasie op die plaas.
As fotograaf hoop mens dat die bruidspaar se wonderlikste oomblikke vasgevang kan word. Tog, met elke troue bou mens self die wonderlikste herinneringebank op. Jeanne en Jannie, julle is 'n pragtige paartjie.